মাইকেল মধুসূদন দত্ত
মাইকেল মধুসূদন বাংলা ভাষায় সনেট ও অমিত্রাক্ষর ছন্দের প্রবর্তক। তাঁর সর্বশ্রেষ্ঠ কীর্তি অমিত্রাক্ষর ছন্দে রামায়ণের উপাখ্যান অবলম্বনে রচিত "মেঘনাদবধ কাব্য" নামক মহাকাব্য। তাঁর অন্যান্য উল্লেখযোগ্য গ্রন্থাবলি হলো "দ্য ক্যাপটিভ লেডি", "শর্মিষ্ঠা", "কৃষ্ণকুমারী (নাটক)", "পদ্মাবতী (নাটক)", "বুড়ো শালিকের ঘাড়ে রোঁ", "একেই কি বলে সভ্যতা", "তিলোত্তমাসম্ভব কাব্য", "বীরাঙ্গনা কাব্য", "ব্রজাঙ্গনা কাব্য", "চতুর্দশপদী কবিতাবলী", "হেকটর বধ" ইত্যাদি। মাইকেলের ব্যক্তিগত জীবন ছিল নাটকীয় এবং বেদনাঘন। মাত্র ৪৯ বছর বয়সে কলকাতায় মৃত্যু হয় এই মহাকবির।
দ্য মহাভারত (আর. কে. নারায়ণ)
দ্য মহাভারত (ইংরেজি: The Mahabharata) হল ভারতীয় লেখক আর. কে. নারায়ণের লেখা একটি পুরাণভিত্তিক গ্রন্থ। এই গ্রন্থটি "মহাভারত" নামক হিন্দু মহাকাব্যের সংক্ষেপিত গদ্যানুবাদ। ১৯৭৮ সালে লন্ডনের হেইনিম্যান থেকে এটি প্রথম প্রকাশিত হয়। আর. কে. নারায়ণ হিন্দু পুরাণের উপাখ্যানগুলি পুনর্কথনের যে উদ্যোগ নিয়েছিলেন, সেই উদ্যোগের তৃতীয় গ্রন্থ এটি। উল্লেখ্য, প্রথম দুটি গ্রন্থ ছিল "গডস্‌, ডেমনস্‌ অ্যান্ড আদার্স" ও "দ্য রামায়ণ"। ১৯৯৫ সালে এই তিনটি গ্রন্থকে একত্রে "দি ইন্ডিয়ান এপিকস রিটোল্ড" শিরোনামে প্রকাশিত হয়।